Gvern immexxi mill-Partit Nazzjonalista se jgħin lill-industrija Maltija, lill-imprendituri u intrapriżi żgħar u medji bil-fatti sabiex jegħlbu l-iżvantaġġi li għandhom minħabba l-insularitá ta' Malta. Saħaq dan il-Kap tal-Oppożizzjoni u tal-Partit Nazzjonalista Bernard Grech fi tmiem żjara li għamel lill-kumpanija Foster Clark. Huwa saħaq li Malta hija gżira stat, bħal Ċipru, u allura kkonsidrata bħala ċirkostanza partikolari li timmerita għajnuna speċjali (mill-Istat) biex tingħeleb l-isfida tal-insularitá. Għall-pajjiżna, l-insularitá tfisser aktar spejjeż għall-importatur u għall-esportatur. Finalment, il-konsumatur Malti ukoll qed iħallas għal dawn l-ineffiċjenzi ġaladarba kważi kollox jiġi importat. Huwa fakkar fil-proposti li ressaq il-Partit Nazzjonalista fil-ġranet li għaddew: Jitwaqqaf fond nazzjonali, intiż biex il-Gvern jassisti lill-industrija lokali, imprendituri u SMEs sabiex jitnaqqsulhom id-diffikultajiet u spejjeż żejda kkawżati mill-insularitá ta' gżiritna. Id-daqs tal-fond ivarja minn sena għall-oħra u jiddependi fuq mekkaniżmu maqbul mal-korpi kostitwiti rilevanti f'dan il-qasam. Fl-ewwel sena ta' Gvern Nazzjonalista dan il-fond ser ikun ta' €40 miljun. Isir l-investiment neċessarju f'intermodal hub internazzjonali strateġiku u ħolistiku li jgħaqqad il-merkanzijja trasportata b'modi differenti minn, lejn u f'pajjiżna. Tiżdied l-aċċessibilitá għal prodotti u għas-servizzi Għawdxin għal Maltin u dawk Maltin għall-Għawdxin. Ninċentivaw investiment fi Pjattaformi Diġitali komuni u aċċessibbli permezz ta' Application Programming Interfaces għall-industriji, għall-imprendituri u għall- SMEs kif ukoll għall-operaturi fil-qasam u għall-entitajiet governattivi bħad-Dwana, Dipartiment tal-VAT u Uffiċċju Nazzjonali tal-iStatistika. Insaħħu l-infrastruttura lokali sabiex prodotti mixtrija mill-konsumatur Malti b'mod diġitali jaslu għandu bl-aktar mod effettiv u faċli u bl-inqas inkonvenjent u spejjeż kemm għall-konsumatur kif ukoll għall-bejjiegħ. B'dawn il-proposti Malta tkun aktar kompetittiva u produttiva u għalhekk iwasslu biex jinħolqu impjiegi ta' kwalitá u jiżdiedu l-pagi tal-ħaddiema. Waqt iż-żjara f'Foster Clark, il-Kap tal-Partit Nazzjonalista kien akkumpanjat mid-deputat Jason Azzopardi u mill-kandidati Stanley Zammit, David Pace Ross, Charles Selvagi u Noel Muscat.